BEGRUNDELSE

1.BAGGRUND FOR FORSLAGET

•Forslagets begrundelse og formål

Dette forslag vedrører en afgørelse om at bemyndige Unionens forhandler (i dette tilfælde: Kommissionen) til på Unionens vegne at godkende ændringerne af overenskomsten om samarbejde ved bekæmpelse af forurening af Nordsøen med olie og andre farlige stoffer (Bonnoverenskomsten) vedrørende udvidelsen af dens materielle og geografiske anvendelsesområde med henblik på at forbedre samarbejdet om overvågning i henseende til kravene i bilag VI til MARPOL-konventionen ("MARPOL-ændringen") og i betragtning af Kongeriget Spaniens tiltrædelse af overenskomsten ("Spanienændringen").

1.1Overenskomsten om samarbejde ved bekæmpelse af forurening af Nordsøen med olie og andre farlige stoffer ("Bonnoverenskomsten")

Bonnoverenskomsten har til formål at bekæmpe forurening af Nordsøområdet og beskytte kystområder mod katastrofer på havet og kronisk forurening fra skibe og offshoreanlæg. Den Europæiske Union (dengang "Det Europæiske Økonomiske Fællesskab") er kontraherende part i overenskomsten. Den Europæiske Unions nordsøstater er sammen med Norge også kontraherende parter i overenskomsten.

Overenskomsten har til formål at fremme aktivt samarbejde og gensidig bistand mellem kyststater og Den Europæiske Union om bekæmpelse af forurening af Nordsøen med olie og andre farlige stoffer for at beskytte havmiljøet og kyststaternes interesser. Overenskomsten fastlægger derfor, at de kontraherende parter skal udføre overvågning som en hjælp til at opdage og bekæmpe forurening og forebygge, at forskrifter om forureningsbekæmpelse overtrædes. Nordsøen er opdelt i forskellige zoner, hvor ansvaret for overvågning og vurdering af hændelser er tildelt de kontraherende parter. De kontraherende parter har pligt til at underrette enhver anden kontraherende part herom, hvis de får kendskab til tilstedeværelsen af olie eller andre farlige stoffer, som kan forventes at frembyde en alvorlig trussel mod en anden kontraherende parts kyststrækning eller dermed forbundne interesser. En kontraherende part kan have brug for bistand til at bekæmpe en forurening til havs eller på sine kyster, og i så fald skal de kontraherende parter, som er blevet anmodet om hjælp, gøre alt, hvad der står i deres magt, for at yde sådan bistand i det omfang, deres midler tillader det.

Bonnoverenskomsten blev indgået af Det Europæiske Økonomiske Fællesskab ved Rådets afgørelse 84/358/EØF. Bonnoverenskomsten blev ændret i 1989. Ændringerne trådte i kraft den 1. april 1994. Det Europæiske Økonomiske Fællesskab godkendte disse ændringer ved Rådets afgørelse 93/540/EØF.

I henhold til artikel 16 i Bonnoverenskomsten gennemgås et forslag fra en kontraherende part om ændring af overenskomsten eller bilaget hertil på et møde mellem de kontraherende parter. Efter enstemmig vedtagelse af forslaget gør depositarregeringen de kontraherende parter bekendt med ændringen. Sådanne ændringer træder i kraft den første dag i den anden måned efter den dato, hvor depositarregeringen modtager meddelelse om, at alle kontraherende parter har godkendt ændringerne.

Depositar for Bonnoverenskomsten er Forbundsrepublikken Tysklands regering (Bonnoverenskomstens artikel 18, stk. 3).

I henhold til Bonnoverenskomstens artikel 20 kan de kontraherende parter i overenskomsten enstemmigt opfordre enhver anden kyststat i Nordøstatlanten til at tiltræde overenskomsten. I så fald skal artikel 2 i Bonnoverenskomsten og bilaget hertil ændres i nødvendigt omfang, og ændringen får virkning fra det tidspunkt, hvor overenskomsten træder i kraft for den tiltrædende stat.

Den 7. oktober 2019 vedtog Rådet en afgørelse om bemyndigelse af Kommissionen til på Unionens vegne at forhandle en ændring i henhold til artikel 16 i Bonnoverenskomsten for at udvide overenskomstens anvendelsesområde med henblik på at forbedre samarbejdet om overvågning i henseende til kravene i bilag VI til MARPOL-konventionen samt en udvidelse i henhold til artikel 20 i overenskomsten med henblik på Kongeriget Spaniens tiltrædelse.

De kontraherende parter i Bonnoverenskomsten vedtog på deres 31. møde den 9.-11. oktober 2019 enstemmigt disse ændringer. Ændringerne er nu forelagt Unionen til godkendelse. Desuden skal Kongeriget Spanien ratificere udvidelsen af Bonnoverenskomsten med sin ansvarszone i henhold til artikel 20 i overenskomsten.

1.2Ændringerne af Bonnoverenskomsten

1.2.1. "MARPOL-ændringen" — ændring af overenskomstens materielle anvendelsesområde

Denne ændring har til formål at forbedre samarbejdet og samordningen mellem de kontraherende parter ved bekæmpelsen af ulovlige udledninger til luften fra skibe for at begrænse de negative konsekvenser for folkesundheden, biodiversiteten og hele havmiljøet af forbrænding af skibsbrændstoffer med højt indhold af svovl eller nitrogen. De kontraherende parter har til hensigt at opnå ovenstående resultat gennem ændring af forskellige bestemmelser i Bonnoverenskomsten (artikel 1, 5, 6 og 15 samt overenskomstens titel og præambel) med henblik på at udvide dens anvendelsesområde til også at omfatte luftforurening fra skibe som reguleret i henhold til bilag VI til MARPOL-konventionen.

1.2.2. "Spanienændringen" — ændring af overenskomstens geografiske anvendelsesområde

De kontraherende parter har også opfordret Kongeriget Spanien til at tiltræde overenskomsten, hvilket kræver en ændring af artikel 2 og en specificering af afgrænsningen mod Atlanterhavet af Nordsøområdet, som er relevant for overenskomsten og bilaget hertil, og en revision af afgrænsningen af de forskellige overvågningszoner i forbindelse med artikel 6 i overenskomsten. Der er nærmere bestemt blevet fastlagt en ny afgrænsning af det af overenskomsten omfattede reviderede område. Frankrig har accepteret indførelsen af en ny ansvarszone for Frankrig, som støder direkte op til Frankrigs og Det Forenede Kongeriges fælles ansvarszone. Den dækker området mellem den fransk-britiske fælles ansvarszone og den spanske nye ansvarszone, således at eventuelle huller mellem Bonnoverenskomstens gamle afgrænsning og den nye spanske ansvarszone bliver lukket.